*جمبراں سالونکی جَتگ پاگے*
*کلگَاں بانوری سَرے گوپتگ*
نبشتہ کار: اَبدالله میر
نود ءُ ساچان مکھیں ڈیھ ءِ زیبائی انت مدام نود ءُساچان بیت یاکہ ھورانی موسم بیت گڑا درملکی ھمبلاں وتی پاکیں گلزمین گیر کیت ءُ زھیر چاڑ کن اَنت پہ ڈیھ ءِ کور ءُ کیلگ ءُ کوھساراں- وڑ، وڑیں ھیال ءُ ترانگ زرد ءَ بے تاھیر کن اَنت جمبر ،نود، استین، کوکر، پُٹّو، شینک، نمب،اوهند، باز لچہ کار ءِ شئیرانی زیبائی انت یا کہ آیانی دل ءِ زنگ انت یاکہ گوں زری نوداں وتی دل ءِ اھوالاں دے اَنت
*جی زِری نوداں شما منی اھوالاں بَر اِت*
*منی دل ءِ اھوال ءُ هکایتاں سَر کن اِت*
*جمبر*
روچ ءِ برانز کہ دریا ءِ پشت ءَ کپ انت دریا ءِ آپ چش دُوتّ ءِ شکل ءَ برز رو انت ھمے دوّت برز رو، اَنت جمبر ءِ شکل ءَ جوڑ بنت ءُ ھور گوار انت ایشی ءِ باز شکل ءُ نام انت.
*گماں چو جمبراں یک گرندگے گون*
*گوش ئے کہ آزمان پمّن رُجان انت* “جی آر ملا”
*کوکر*
اے جمبر چش اسپتیں کرپاس ءِ پُکیّانی پیم ءَ انت ءُ بر ءُ تل مہ تل انت ۔اِشانی زید سک وش انت وشیں ندارگ انت.
*ھوھند*
ھوھند ھما ساد انت کہ کپات ءَ را بندگ بیت چشکہ جمبر لونجان بہ بنت آھان ءَ ھم جمبرانی ھوھند کنگ یا گوشگ بیت.
*استین*
ھمے کوکریں جمبرانی تل مہ تل سر کش اِتگیں برزی بھر ءِ جھلی بھر کہ سیاہ ءُ تھار انت ءُ چادر ءِ پیم ءَ یک شل انت ءُ باز بر ءَ نیل نیل دانکہ بن ءَ گندگ ءَ کیت ھمے جمبر ءِ ھمے جھلی بھر ءَ استین گش انت. استین ءِ ھما شکل انت کہ ترندیں ھور بے گوات ءُ بے گرند ءُ گروک ءَ رچگ انت ءُ ھوار ءِ تیز رچگ ءَ جمبرانی آپ نیل نیل ءَ گندک ءَ کیت.استین بابت تگرانی وتی گالاں چش درشان کنت
انشپی نوداں گوں بیاں امباز
دلجمی ٹاپیناں وتی بالاں
برز ماں استیناں کناں تواپ
*نود*
اے نہ جمبر انت ءُ نہ کہ نمب انت ۔ دریا ءِ پشت ءَ پاد اتکگیں باپ چش نمب ءِ وڑ ءَ چست بنت ءُ برز رو انت ءُ جمبر ءِ دروشم ءَ بنت ۔بلے اے کمیں چش زردچک انت بزانکہ اے چش کمیں آس برازیں رنگ ءُ دروشم ءَ انت ھما ھند ءُ دمگاں کہ اے نود پاد کاینت تو بزانکہ آ ھند ءُ دمگانی برزی بھر ءَ گوات سرد نہ انت کہ اشاں ماں جمبری شکل ءَ نزبیار ایت ءُ سیاہ ءُ بز بہ کنت اے ڈولیں جمبراں نود گش انت ۔نود ساچان ءُ سھاتو بنت شنز انت بلے نہ گوار انت
*” نود نہ گوار انت بلے ساچان اش وش انت ”*
*نمب*
دُوّت کہ دریا ءِ پشت ءَ پاھار ءُ گیام بیت ءُ کمیں برز رو انت بلے دریا ءُ زمین ءَ انچوش برز نہ انت کہ ماں جمبر ءِ شکل ءَ دیست بہ کن ایں بس بزاں مئے سر ءِ برزی ءَ یک تنکیں گیامے ءُ اے شپ ءِ سارتی ءَ پد ءَ جھل کیت ءُ ایر رچ ایت کمیں ڈن ءَ بزاں بے اندیمیں چیزاں میسین ایت روچ ءِ اولی برانزاں گوں پد ءَ باپ جوڑ بیت ءُ پاد کیت۔ ایشی ءَ شپ گواریچگ یا کہ شپ نمب گش انت کمیں سور تام انت.
*گورتگ ھوریں جمبر*
اے جمبرانی دیم ءِ بھر چش شِتگ ءُ شنگین اِتگیں کرپاس ءَ انت ءُ پُٹّو پُٹّو انت یاکہ چش سولیگ ءُ کِریں ماھیگ ءِ زنڈیں کُچلانی پیم ءَ شم شم انت چشیں جمبراں چہ گوارگ ءِ ھچ امیت نیست ۔بلے اگاں چشیں جمبرانی پُشتی بھراگاں سیاہ ءُ تھار بہ بیت گڑا ھما پشتی بھر ءَ امیت بیت کنت کہ بلکیں ھورے بہ بیت.
*پُٹّو / پُٹّ /پُٹّہ*
اے گال ءَ سے گالوار ءَ گوں گش انت ھرکس وتی ھند ءُ دمگی گالوار ءَ گش ایت ۔ پُٹّو جمبر ءِ یک مزنیں جتائیں ٹُکّر اِے رنگیں جمبر اِسپیت بیت ءُ کسان ءُ گیشتر گوات ءَ گون بیت ءُ روت کہ ھور ءِ اُمیت ئے نیست جمبر چہ گوارگ ءَ رند اگاں ٹکّر ٹکّر بیت ءُ بُرّ ایت گوش انت کہ جمبر پُٹّو یا پُٹّہ بوت یاکہ اگاں جمبر ءِ باز پُٹّہ گوات ءَ گوز انت پُٹّھاں یا پُٹّواں گیشتر گوات بال دیان ءَ بارت.
*شینک*
شینک ھما جمبر ءَ گش انت کہ بارگ ءُ تنک انت چہ جمبر ءِ جڑ ءَ چہ کستریں ٹکر هما تنکیں جمر که چرانی ءِ پشت ءَ آزمان گندگ به بیت چوناھا گش انت شینک در کیت گڑا جمبر ءِ ءُ ھور ءِ نشانی بیت شینک گیشتر بیگاھاں درکیت شینک مدام کبلہ یا گوریچان ءَ بلے کم روبار ءَ اوشت ایت.
کشَ اتگ شینکاں سرے چہ نُهشمان ءِ کنڈگ ءَ
همرکاب اَنت گوں هوات ءَ برگنگ بانور بنت